Neli edukat aastat Jõelähtme vallas
2013. aasta valimistel lõime endale visiooni mõnusa elukeskkonnaga vallast, mis oleks ühtaegu sõbralik, roheline, tervislik, sportlik ja turvaline. Püüdsime luua võimalusi elukvaliteedi tõusuks, et seeläbi kodanik väärtustaks vallas elamist. Oleme soovinud pakkuda kvaliteetset avalikku teenust stabiilselt, hoolivalt, tegusalt ja keskkonnasõbralikku arengut toetavalt. Valda on arendatud ainult reaalseid majanduslikke võimalusi arvestades, võtmata vallale mittevajalikke ja üle jõu käivaid kohustusi. Just nimetatud põhimõtteid järgides oleme ka viimased neli aastat vallavalitsust juhtinud ja volikogus otsuseid langetanud. Selleks, et nelja aasta tagused eesmärgid ei oleks vaid loosungid, oleme ka reaalselt nende saavutamiseks palju ära teinud ning visioon hakkab juba üksjagu ilmet võtma. Kindlasti on Jõelähtme vald viimase nelja aasta jooksul olulisel määral arenenud. Seda näeb iga Jõelähtme valla elanik, kes tuletab meelde, kuidas nägid meie kolm keskust – Loo, Kostivere ja Neeme välja neli aastat tagasi ja meenutab,  mis on viimaste aastate jooksul muutunud. Meie elukeskkond on saanud suuri investeeringuid kõigis keskustes, samas ei ole ära unustatud ka väiksemaid külasid.
Eelmistel valimistel püstitasime endale eesmärgiks olulisel määral aidata kaasa kergliiklusteede arendamisse. Oleme olnud aktiivselt kaasa löönud Tallinna kergliiklusteede programmis, mille eesmärk on ühendada Tallinna ja tema naabervaldade keskused tänapäevaste kergliiklusteedega. See omakorda on aidanud kaasa nii turvalisemale jalgsi ja rattaga liiklemisele kui ka loonud võimalusi harrastada tervislikke eluviise. Viimaste aastatega on Jõelähtme valda rajatud 13,6 kilomeetrit kergliiklusteid. Tegelikult võiks neid kilomeetreid veel rohkemgi valmis olla, kuid kaks lõiku, mis ühendaksid Kostiere aleviku Parasmäe külaga ja Tallinna-Narva maanteega, on praegu veel kavandamise faasis, sest läbirääkimised maaomanikega kestavad plaanitust kauem. Ent usun, et ka need lõigud valmivad järgmise aasta jooksul.
Lisaks kergteedele on meie elukeskkonna oluliseks osaks korras sõiduteed. Kui Kostivere ja Neeme korras peatänavad tegid meie suurimale keskusele Loole mitu aastat silmad ette, siis tänaseks on korrastatud ja moodsa lahenduse saanud ka Loo aleviku peatänav Saha tee. Suurel määral oleme pööranud tähelepanu ka külateede tolmuvabaks muutmisele. Investeeringuid on jätkunud nii Manniva kui ka Kostiranna külasse, Neeme, Ihasalu ja Maardu külasse, Saviranna ja Uusküla külasse, Saha, Iru ja Liivamäe külasse. Kokku on pinnatud katte saanud kokku 21,1 kilomeetrit kruusateid, mis on muutnud suure hulga hajapiirkondade elanike elukvaliteeti oluliselt paremaks. Märkimisväärselt on rajatud ka uut tänavavalgustust just küladesse, kokku on valgustatud 17,5 kilomeetrit pimedaid teid.
Teine oluline teema oli meie jaoks laste heaolu parandamine. Ühe esimese omavalitsusena hakkasime võimaldama huviringitoetust, et aidata kaasa meie lastel sisukalt vaba aega veeta. Viimastel aastatel on seda võimalust  kasutanud ühe enam lapsi ning sel aastal osaleb valla toetatud huvitegevuses juba 443 last. Oleme panustanud ka valla enda huvikooli – muusika- ja kunstikooli – arengusse. Seal avatakse igal aastal uusi erialasid ning aasta-aastalt huviliste laste arva aina kasvab. Oleme panustanud meie valla lasteaedade ja koolide arengusse, et neis oleks ajakohane õpikeskkond nii füüsiliselt kui ka sisuliselt. Meie eesmärk on olnud, et valla lapsed saaksid koha valla lasteaedades ning koolivaliku langetamisel eelistaksid nii lapsed ise kui ka nende vanemad oma valla koole. Kui veel neli aastat tagasi oli meie koolides üsna palju vaba ressurssi, siis tänaseks on kõik koolid lapsi tulvil täis ning pigem on uueks probleemiks saanud ruumipuudus, mis on juba järgmise nelja aasta suur väljakutse.
Kõike nelja aasta jooksul tehtut ei ole mõtet siin üles lugeda, tähelepaneliku vallakodaniku silm on muutusi kindlasti isegi märganud. Leia järgmistelt lehekülgedelt oma kodukoht ja tunne tehtust rõõmu koos meiega.